TRENČÍN. "Samozrejme nie je to pravda, máme otvorené po celý rok, každý deň, okrem Štedrého dňa, prvého sviatku vianočného 25. decembra a Nového roka 1. januára," hovorí správkyňa hradu Monika Gurínová.
Opäť pôvodné otváracie hodiny
Od 21. januára sa hrad vracia k pôvodnej otváracej dobe od 9. do 15.30 h, ktorá bola upravená kvôli rekonštrukčným prácam na hospodárskej budove. Počas vianočných sviatkov tento rok pripravili novinku pre návštevníkov, Vianoce na hrade. Trvali od 15. decembra do 6. januára. Počas akcie obohatili klasické prehliadky hradu informáciami o oslavách sviatkov v minulosti a počas víkendových dní sa návštevníci mohli zostať v Rytierskej sále a zapojiť sa do výzdoby upečených medovníčkov. Tie si mohli odniesť ako suvenír.
Zdobenie medovníčkov uvítali zaľúbenci
"Ohlasy od ľudí boli veľmi pozitívne, mnohí boli milo prekvapení. Do zdobenia sa radi zapájali nielen deti, možno ešte radšej zaľúbené páry," uviedla správkyňa. "Prišlo okolo tisíc návštevníkov, čo je v zimnom období bežná návštevnosť," konštatuje Gurínová. Podľa nej príčinou nižšej návštevnosti je skutočnosť, že väčšina ľudí ich trávi doma v kruhu svojej rodiny a počty návštevníkov ovplyvňuje aj zimné počasie. "Keď je dostatok snehu, ľudia uprednostňujú zimné športy namiesto prechádzky na hrad. Vidieť to pri porovnaní tohtoročnej a minuloročnej zimy, ktorá bola dosť slabá, v podstate žiadny sneh, návštevnosť bola o trošku lepšia než túto zimu. Medzi návštevníkmi boli často aj cudzinci.
Vlani zaznamenali rekordnú návštevnosť
Napriek nižšej návštevnosti počas zimy, celkovo minulý rok zaznamenali rekordný počet návštevníkov, 86 507. "Je to o desaťtisíc viac ako v roku 2006." skonštatovala Monika Gurínová. Na tento rok pripravujú pre návštevníkov tradičné podujatia, ako Nočné prehliadky a Trenčianske hradné slávnosti. "Chceli by sme pokračovať v akciách, ktoré sme začali v minulom roku ako Dobový tábor a strelnica, podujatia so sokoliarmi, Noc múzeí a galérií, Deň detí na Trenčianskom hrade, Folkový večer na hrade, Vianoce na hrade." Okrem histórie návštevníkov na hrad lákajú aj výstavy v jeho priestoroch.